Lav et referat af nedenstående tekst:

Tekst:
Det var lidt af en tilfældighed og alligevel ikke. For 31-årige Christian Fuglsang har det, han selv betegner som lidt af en Georg Gearløs-hjerne: Han er god til at få idéer, når noget ikke helt er, som det burde være. Så det var på ingen måde fjernt for ham at begynde at designe og producere de sneakers, han ikke kunne finde på markedet. Sneakers passede ikke Det var i 2020. Danmark var coronaramt, og store dele af erhvervslivet var lukket ned. Men Christian Fuglsang havde en dårlig oplevelse med sine sneakers, så noget måtte ske. - Jeg havde tre-fire par sneakers, som jeg ikke rigtigt fik brugt. De var flotte, men jeg havde haft dårlige oplevelser med at have dem på, de passede bare ikke godt til mine fødder, fortæller Christian Fuglsang. Iværksætter og idémanden Han er uddannet i erhvervsøkonomi, cand.merc. fra Aalborg Universitet og har ingen erfaring med at producere sko, men det så han umiddelbart ikke som en hindring for at kaste sig ud i et sko-eventyr. - Jeg har altid haft en iværksætter i mig, og jeg har tidligere undervist i iværksætteri, ligesom jeg også har startet andre virksomheder op, forklarer Christian Fuglsang. Det drejer sig blandt andet om et pr-bureau og konsulentvirksomhed. Når tingene er sat i søen, så erkender den unge nordjyde, at han har svært ved at fastholde engagementet for bare at få virksomheden til at køre. - Der skal ske noget nyt, ellers kommer jeg til at kede mig. Man kan vist godt sige, at jeg er idémanden og ildsjælen, siger han. For 400.000 kroner sko Med det nye firma Errant, som han har stiftet sammen med to andre, Mads Møller Frederiksen og Rasmus Bæk Lund, er det dog noget helt andet - der sker hele tiden noget nyt - og her er masser af udviklingspotentiale. Ikke mindst efter sidste uge, da det blev offentliggjort på landsdækkende tv i programmet Løvens Hule på DR, at "løven" Christian Arnstedt investerede 400.000 kroner i Aalborg-firmaet for 20 procent af virksomheden. - Vi har helt klart kunnet mærke en øget interesse for vores produkter siden, vi på den måde fik masser af medieomtale, og vi håber nu også at kunne se det på salgstallene, fortæller Christian Fuglsang. Pengene, forklarer han, er allerede brugt. De er brugt på at købe flere sko. Mange købte sig ind på idéen Tilbage til 2020 og idéen om at designe og producere de perfekte sneakers. - Jeg vidste jo reelt ikke, om der var andre end mig, der havde et behov for at prøve nye sneakers på markedet, så derfor gik vi i gang med at beskrive konceptet for vores måske kommende sneakers. Det var unge mænd, der var målgruppen, og vi lavede spørgeskemaer i udvalgte grupper på de sociale medier for at teste idéen af, forklarer Christian Fuglsang. I løbet af bare tre uger stod han og de to andre bag sneakers-idéen med en stribe pre-orders fra unge mænd, der simpelthen havde købt sig ind på en vare, nogle nye sneakers, som endnu slet ikke fandtes i virkeligheden. - De købte sig ind på konceptet. Det var helt vildt. Vi havde ingen produkter, vi havde ingen sko, men vi havde en masse mennesker, som havde skrevet sig op til, at de ville købe, siger Christian Fuglsang. I løbet af få måneder landede skoen Så gik de tre nordjyder op til næste niveau, firmaet blev til Errant, og der blev etableret kontakt til Portugal, hvor skoene skulle produceres. - Vi tegnede skitser og sendte til Portugal, så rettede vi til og sendte nye afsted, fortæller Christian Fuglsang, som tilføjer, at det ikke var muligt fysisk at tage til fabrikken i Portugal på grund af coronasituationen. Få måneder senere, i slutningen af 2020, landede de første fysiske beviser på, at sneakers-idéen var blevet til virkelighed i Aalborg. Den første version af de nye sko var blevet produceret - i læder og det, firmaet bag selv kalder et klassisk design. Hvad er hemmeligheden? Siden er skoen blevet til mange flere - og design og styles er ændret undervejs. Og på spørgsmålet om, hvad hemmeligheden og det særlige ved de nye sneakers fra Nordjylland er, lyder svaret: - Vores sko kan ikke få dig til at hoppe 10 meter eller andet hokus pokus. Det er bare en sko, men de er meget behagelige, læderet er af super kvalitet, og så kan du bruge dem til alle lejligheder, og så er de billigere end en tilsvarende sko. - Jeg vil sige, at hvis der er en hemmelighed, så er det nok måden, vi sælger på. Vi springer et fordyrende led over i salget, idet vi sælger direkte fra produktion til kunden, siger Christian Fuglsang og tilføjer: - Det vil være naivt at tro, at vi kan tænke nogle tanker, som andre store, kendte skoproducenter ikke har gjort, men jeg syntes bare, at jeg havde lyst til at skabe nogle nye sko. Første butik er åbnet I oktober sidste år åbnede Errant butik i Aalborg, og står det til ejerne bag, så er det blot den første ud af en stribe. - Jeg håber, at vi kommer til at åbne flere butikker i hele landet. Og også i udlandet. For det er ingen hemmelighed, at vi satser på det internationale marked, siger Christian Fuglsang. Satser stort i hele verden Og med en kapitalindsprøjtning fra den kendte "løve", Christian Arnstedt, synes der ikke at være forhindringer for den unge Aalborg-virksomheds drømme. - Det er jo ikke bare pengene, det er kæmpestort at få adgang til hele det netværk og de kompetencer, som Christian Arnstedt bidrager med. Og det med penge er faktisk ikke noget, der har den højeste prioritet for de tre oprindelige idémænd i en kreativ hverdag, hvor der bliver arbejdet hårdt og længe i det centrale Aalborg. - Vi er drevet af at skabe. Ikke af at have en fast løn i et 8-16-job. Det ligger vist ikke i vores DNA at gå på arbejde og komme hjem og holde fri. Vi arbejder mange timer, hele tiden, fordi vi ikke kan lade være, siger Christian Fuglsang.

Referat:
Det begyndte hjemme i skoskabet. Der var ingen sneakers, der passede helt perfekt. Så gik de tre Aalborg-drenge i gang med egen sneakersproduktion. Nu med hjælp fra Løvens Hule.